钦定古今图书集成/明伦汇编/闺媛典/第346卷
## 钦定古今图书集成/明伦汇编/闺媛典/第346卷

| 钦定古今图书集成 明伦汇编 第三百四十六卷 |

| |

钦定古今图书集成明伦汇编闺媛典

第三百四十六卷目录

闺奇部外编一

闺媛典第三百四十六卷

《中华古今注》：程雅问：“蚕为天驷，星化何云？”女儿答曰：
“太古时人远征，家有一女，并马一匹。女思父，乃戏马
曰：‘尔能为我迎得父归，吾将嫁汝’。”马乃绝缰而去，之
父所。父虑家有故，乘之而还。骏马见女，辄怒而奋。父
系之，怪而密问其女，女具以实答。父乃射煞马，曝皮
于庭，女以足蹙之曰：“尔马也，欲人为妇，自取屠剥何
如？”言未竟，皮欻然起，抱女而行。父还，失女。后于大树
间得之，乃尽化为蚕，绩于树，其茧厚，大于常蚕，邻妇
养之。今世人谓蚕为女儿，盖古之遗语也。

《后汉书南蛮传》：“昔高辛氏有犬戎之寇，帝患其侵暴
而征伐不克，乃访募天下有能得犬戎之将吴将军
头者，购黄金千镒，邑万家，又妻以少女。时有畜狗，其
毛五采，名曰槃瓠。下令之后，槃瓠遂衔人头造阙下，
群臣怪而诊之，乃吴将军首也。帝大喜，而计槃瓠不
可，妻之以女，又无封爵之道，议欲有报，而未知所宜。”
女闻之，以为帝皇下令，不可违信，因请行。帝不得已，
乃以女配槃瓠。槃瓠得女，负而走入南山，止石室中，
所处险绝，人迹不至。于是女解衣去裳，为仆鉴之，结
著独力之衣。帝悲思之，遣使寻求，辄遇风雨震晦，使
者不得进。经三年，生子一十二人，六男六女。槃瓠死，
因自相夫妻，织绩木皮，染以草实，好五色衣服，制裁
皆有尾形。其母后归，以状白。帝于是使迎致诸子。衣
裳斑斓，语言侏离，好入山壑，不乐平旷。帝顺其意，赐
以名山广泽。其后滋蔓，号曰“蛮夷。”

《帝王世记》：秦穆公女名弄玊，善吹箫。与萧史共登楼
吹箫作凤凰音，感凤凰从天而降。

《后汉书西南夷传》：“哀牢夷者，其先有妇人名沙壹，居
于牢山，尝捕鱼水中，触沈木，若有感，因怀妊，十月产
子，男十人。后沈木化为龙，出水上。沙壹忽闻龙语曰：
‘若为我生子，今悉何在？九子见龙惊走，独小子不能
去，背龙而坐，龙因舐之。其母鸟语，谓背为九，谓坐为
隆，因名子曰九隆。及后长大，诸兄以九隆能为父所’”
舐而黠，遂共推以为王。

《搜神记》：昔陇西有辛道度者，游学他方，粮食乏尽，行
至雍州城西五里北，见一宅厅馆门庭，有一青衣女
子在门，道度饥馁，乃诣门下，欲求餐而过，语女子曰：
“仆是陇西人，姓辛名道度，游学他方，粮食乏绝，凭女
与报，欲求一餐可否惟命。”女子入告出引客而入。道
度趋入阁中，疑非生人，俛仰之间，已被召见一女子
于西榻坐，道度即称名而叙。起居既毕，命度于东榻
坐，即具饭馔。食讫，女谓度曰：“我秦闵王女，出聘曹国，
不幸无夫而亡。亡已二十三年，独居此宅。今日君来，
愿为夫妇，君意若何？”道度曰：“女贵戚，焉敢乎？”女即相
逼为夫妇。经三宿，三日后，女即自言曰：“君是生人，我
鬼也，共君宿契，此会只可三宵，不可久居，当有祸矣。
然兹信宿，未悉绸缪，既已分飞，将何表信于郎？”乃取
床后盝子开之，取金枕一枚，与度为信。度贫士悦而
受之，乃分袂泣别，即遣青衣送出门外。未逾数步，不
见舍宇，惟有一冢，荆棘森然。度冲忙走出，视其金枕
于怀，乃无异变。寻至秦国，既以枕于市货之。恰遇秦
妃东游，亲见度卖金枕，疑而索看，诘度何处得来，度
具以实告。妃闻之，悲泣不能自胜，然尚疑，乃遣人发
冢，启柩视之，原葬诸物悉在，惟不见金枕。解体看之，
情交宛若。秦妃始信之，叹曰：“我女大圣，死经二十三
年，犹能与生人交往，此是我真女婿也。”遂封道度为
驸马都尉，赐其金帛车马，令还本国。因此以来，后人
名女婿为驸马，今之国婿亦为驸马矣。
《述异记》：“武都丈夫化为女子，颜色美丽，盖山之精也。
蜀王娶以为妻，未几物故，遂葬于成都郭中。”

《搜神后记》：中宿县有贞女峡，峡西岸水际有石如人
形，状如女子，是曰贞女。父老相传，“秦世有女数人，取
螺于此，遇风雨昼昏，而一女化为此石。”

《华阳国志》：“夜郎者，初有女子浣于遁水，有三节大竹，
流入是间，闻其中有号声，剖竹视之，得一男儿，归养
之。及长，有才武，自立为夜郎侯，以竹为姓。”

《益州记》：邛都县下有一老姥，家贫孤独，每食辄有小
蛇，头上戴角在床间，姥怜而饲之，后稍长大，遂长丈
馀。令有骏马，蛇吸杀之，令因责姥出蛇，姥云在床下。
令即掘地，愈深愈大，而无所见。令又迁怒杀姥，蛇乃
感人以灵，言瞋令何杀我母，当为母报仇此后每夜辄闻若雷若风，四十许日，百姓相见咸惊语：“汝头那
忽戴鱼？”是夜方四十里，与城俱陷为湖，土人谓之为
陷河，惟姥宅无恙，讫今犹存。

《述异记》：“宣城盖山有舒姑泉，俗传有舒氏女与父析
薪，女坐泉处，忽牵挽不动，父遽告家，及再至其地，惟
见清泉湛然。其母曰：‘女好音乐，乃作弦歌，泉乃涌流’。”
《石埭县志》：“故老相传，前汉盖山之下，有舒氏三女与
其父安析薪，遇桃从涧出，分食之，忽坐化，父还告家，
比来惟见清泉湛然，有朱鲤一枚游泳若将迎之状。”
自此乡人祠之，水旱祈祷，必应此泉人不敢亵，俗因
更涎溪为“舒溪。”宋绍兴十七年，敕赐祠额为“显济。”
《扬州府志》：“汉海陵女子适杜氏，师刘纲学仙，夫不之
信，告官系狱。顷之从窗中飞出，众人望之，转高入云
中，因立庙以祀，每著灵验。常有一青鸟立祀所，人有
遗失，则飞坠盗物之处，以是广陵道不拾遗。”

《搜神后记》：汉时诸暨县吏吴详者，惮役委顿，将投窜
深山，行至一溪，日欲暮，见少年女子来，衣甚端正，女
曰：“我一身独居，又无邻里，惟有一孤妪，相去十馀步
尔。”详闻甚悦，即便随去，行一里馀，即至女家，家甚贫
陋，设食至一更竟，忽闻一妪唤云：“张姑子。”女曰：“诺。”详
问是谁，答云：“向所道孤独妪也。”二人共寝息，至晓鸡
鸣详去，二情相恋。女以紫手巾赠详，详以“布手巾”报
之。行至昨所经处过溪，其夜大水瀑溢，深不可涉，乃
回向女家，都不见昨处，但有一冢尔。

《诚斋杂记》：汉时王朗为会稽太守，子肃随之郡，住东
斋中，夜有女子从地出，称“越王女”，与肃欢，晓别，赠墨
一丸。肃方欲注《周易》，因此便觉，才思开悟。

《后汉书五行志》：“建安四年二月，武陵充县女子李娥，
年六十馀，物故。其家以杉木槥敛，瘗于城外数里，已
十四日，有行者闻其冢中有声，便语其家。家往视，闻
声便发出，遂活。”〈注〉干宝《搜神记》曰：武陵充县女子李
娥，年六十馀，病死，埋于城外，已十四日。娥比舍有蔡
仲，闻娥富，谓殡当有金宝，盗发冢，剖棺，斧数下，娥于
棺中言曰：“蔡仲，汝护我头。”仲惊遽，便出走。会为吏所
见，遂收治，依法当弃市。娥儿闻，来迎出。娥将去，武陵
太守闻娥死复生，召见，问事状。娥对曰：“闻谬为司命
所召，到得遣出，过”西门，适见外兄刘伯文，为相劳问，
涕泣悲哀。娥语伯文曰：“一日误见召，今得遣归，既不
知道，又不能独行，为我得一伴不？又我见召，在此已
十馀日，形体又当见埋藏，归当那得自出？”伯文曰：“当
为问之。”即遣门卒与户曹相问：“司命一日误召武陵
大女李娥，今得遣还，娥在此积日尸丧，又当殡敛，当
作何等得出？又女弱独行，岂当有伴耶？是吾外妹，幸
为便安之。”答曰：“今武陵西男民李黑，亦得遣还，便可
为伴。辄令黑过，敕娥比舍蔡仲，令发出娥也。”于是娥
遂得出，与伯文别。伯文曰：“书一封以与儿佗。”娥遂与
黑俱归。事状如此。太守慨然叹曰：“天下事真不可知
也。”乃表以为：“蔡仲虽发冢，为鬼神所使；虽欲无发，势
不得已，宜加宽宥。”诏书报可。太守欲验语虚实，即遣
马吏于西界推问，李黑得之。黑语协，乃致伯文书与
佗。佗识其纸，乃是父亡时送箱中文书也。表文字犹
在，而书不可晓，乃请费长房读之，曰：“告佗当从府君
出，案行当以八月八日日中时，武陵城南沟水畔顿，
汝是时必往。到期，悉将”大小于城南待之。须臾果至，
但闻人马隐隐之声。诣沟水便闻有呼声曰：“佗来，汝
得我所寄李娥书不邪？”曰：“即得之，故来至此。”伯文以
次呼家中大小问之，悲伤断绝，曰：“死生异路，不能数
得汝消息。吾亡后儿孙乃尔许人。”良久谓佗曰：“来春
大病，与汝一丸药，以涂门户，则辟来年妖厉矣。”言讫
忽去，竟不得见其形。至前春，武陵果大病，白日见鬼，
唯伯文之家鬼不敢向。费长房视药，曰：“此方相临也。”
《博物记》曰：汉末，关中大乱，有发前汉宫人冢者，宫人
犹活。既出，平复如旧。魏郭后爱念之，录置宫内，常在
左右。问汉时宫中事，说之了了，皆有次绪。郭后崩，哭
泣哀过，遂死。汉末发范明友奴冢，奴犹活。明友霍光
女婿。说光家事废立之际，多与《汉书》相应。此奴常游
走，居民间，无止住处，遂不知所在。

《搜神记》：“魏时太原发冢破棺，棺中有一生妇人，将出
与语，生人也。送之京师，问其本事，不知也。视其冢上
树木，可三十岁，不知此妇人三十岁常生于地中邪？
将一朝欻生，偶与发冢者会也？”

《幽明录》：钜鹿庞阿美容仪，同郡石氏有女，睹阿心悦
之。未几，阿见此女来诣，阿妻极妒，闻之，使婢缚送石
家，中路化为烟气而灭。婢乃直诣石家说此事。石父
大惊曰：“我女都不出门，岂可毁谤如此？”阿妇自是常
加意伺察之。一夜值女方在斋中，乃自拘执以诣石
氏。父见之，愕眙曰：“我适从内来，见女与母共坐，何得
在此？”即令婢仆于内唤女出，向所缚者奄然灭焉。父
疑有异，故遣其母诘之。女曰：“昔年庞阿来厅中，曾窃
视之，自尔仿佛，即梦诣阿，及入户，即为妻所缚，始知
灭者，盖其神魂也。”既而女誓心不嫁。经年，阿妻忽得邪病，医药无征，阿乃授币石氏女为妻。

《述异记》：河间郡有圣姑祠，姓郝，字女君，魏青龙二年
四月十日与邻女樵采于滱深二水处，忽有数妇人
从水而出，若今之青衣，至女君前曰：“东海使聘为妇，
故遣相迎。”因敷茵于水上，请女君于上坐，青衣者侍
侧，顺流而下。其家大小奔至岸侧，惟泣望而已。女君
怡然曰：“今幸得为水仙，愿勿忧忆。”语讫，风起而没于
水。乡人因为立祠。又置东海公像于圣姑侧，呼为“姑
夫。”

《吴县志》：“圣姑、素姑，琅琊王彪二女也。在太湖中，著木
屐，履水而行，折芦而坐，人皆神之。”

《扬州府志》：“晋文帝时，广陵一老妪，每旦提一茗器往
市，人竞买之。自旦至夕，其器不减。所得钱散路旁乞
人，人异之。州法曹执之狱中，至夜，老姥遂从狱中携
茗器飞出，不知所之。”

《晋书干宝传》：“宝父先有所宠侍婢，母甚妒忌。及父亡，
母乃生推婢于墓中。宝兄弟年小，不之审也。后十馀
年，母丧，开墓而婢伏棺如生，载还，经日乃苏。言其父
常取饮食与之，恩情如生，在家中吉凶辄语之，考校
悉验，地中亦不觉为恶。既而嫁之，生子。”

《冥祥记》：向靖字奉仁，河内人也。在吴兴郡有一女，数
岁而亡。女始病时，弄小刀子，母夺取不与，伤母手。丧
后一年，母又产一女，女年四岁，谓母曰：“前时刀子何
在”，母曰：“无之。”女曰：“昔争刀子伤母手，云何无耶？”母甚
惊怪，具以告靖。靖曰：“先刀子犹在否”，母曰：“痛念前女，
故不录之。”靖曰：“可更取数个刀子，合置一处，令女自”
识，女见大喜，即取先者。

《异苑》：晋广州太守冯孝将男马子梦一女人，年十八
九岁，言：“我乃前太守徐元方女，不幸早亡，亡来四年，
为鬼所枉杀。按生箓，乃寿至八十馀，今听我更生，还
为君妻，能从所委，见救活否？”马子掘开棺视之，其女
已活，遂为夫妇，生一男一女。

《虎荟》：晋孝武太元五年，谯郡谯县袁双家贫客作暮
还家，道逢一女，年十五六，姿容端正，即与双为妇。五
六年后，家资甚丰。后生二男，至十岁，家乃巨富。后里
有新死者葬埋，妇往墓所，脱衣及脱钏挂树，便变形
作虎，发冢曳棺出墓，取死人食之。食饱之后，还变作
人。有见之者，语其婿：“卿妇非人，恐将相害。”双闻之，不
信，如此经时复有死者，辄复如此。人。后将其婿共看，
遂见此事。后乃越县过墟，以食死人，人不能禁。
《广古今五行记》：晋安帝义熙中，魏兴李宣妻樊氏有
娠，过期不孕，而额上有疮，儿穿之而出。

长山赵宣母妊身臂上生疮，儿从疮中出。

《虎荟》：晋义熙四年，东阳郡太末县吴道宗，少失父，与
母居，未娶妇。一日，道宗他适，邻人闻屋中碎磕之声，
窥不见其母，但有乌斑虎在屋中。邻人恐虎食道宗，
母遽鸣鼓，会里人共救之，围宅突进，不见有虎，但见
其母，语如平常，不解其意。儿还，母语之曰：“冥罪见追，
当有变化事。”后一月，忽失母。县界内虎灾屡起，皆云
“乌斑虎。”百姓患之，发卒格之，杀数人。后人射虎，箭当
膺，并戟刺中其腹，然不能即死。经数日后，虎还其家，
故床上不能复人形，伏床上而死。其儿号泣，如葬其
母法焉，朝夕以哭临之。

《太原县志》：晋有圣母祠，俗传圣母姓柳氏，金胜村人。
姑性严，汲水甚艰。道遇白衣乘马者，欲水饮马，柳不
吝与之。乘马者授之以鞭，令置之瓮底，曰：“抽鞭则水
自生。柳归母家，其姑误抽鞭，水遂奔流不可止，急呼
柳至，坐于瓮上，水乃安流。今圣母之座即瓮口也。”
《异苑》：“沛郡人秦树者，家在曲阿小辛村。尝自京师归，
未”至二十里许，天暗失道，遥望火光，往投之宿。见一
女子秉烛而出，云：“女弱独居，不得宿客。”树曰：“欲进路
碍，夜不可前去，乞寄外住。”女然之。树既进，坐以此女
独居一室，虑其夫至，不敢安眠。女曰：“何以过嫌？保无
虞不相误也。”为树设食，食物悉是陈久。树曰：“承未出
适，我亦未婚，欲结大义，能相顾否？”女笑曰：“自顾鄙薄，
岂足伉俪。”遂与寝止。向晨，俱起执别，女泣曰：“与君一
睹后面。”无期以指环一双赠之，结置衣带，相送出门，
树低头急去数十步，顾其宿处，乃是冢墓。居数日亡，
其指环结带如故。

临海乐安章沉，年二十馀，死经数日，将敛而苏，云“被
录到天曹，天曹主者是其外兄，断理得免。”初到时，有
少年女子，同被录送，立住门外。女子见沉事散，知有
力助，因泣涕脱金钏一只及臂上杂宝，托沉与主者，
求见救济。沉即为请之，并进钏物。良久出语沉已论
秋英，亦同遣去。秋英即此女之名也。于是俱去，脚痛
疲顿，殊不堪行。会日亦暮，止道侧小窟，状如客舍，而
不见主人。沉共宿嬿接，更相问次。女曰：“我姓徐，家在
吴县乌门，临渎为居，门前倒枣树即是也。”明晨各去，
遂并活。沉先为护府军吏，依假出都，经吴乃到乌门，
依此寻索，得徐氏舍。与主人叙阔，问：秋英何在。主人
云：“女初不出入，君何知其名？”沉因说：昔日幽冥相见之由。秋英先已说之，主人乃悟甚羞，不及寝嬿之事。
而其邻人或知，以语徐氏。徐氏试令侍婢数人递出
示沉。沉曰：“非也。”乃令秋英见之，则如旧识。徐氏谓为
天意，遂以妻沉，生子名曰天赐。

《异苑》：乌伤陈氏有女，未醮，著屐径上大枫树颠，了无
危惧，顾曰：“我应为神，今便长去，惟左苍右黄，当暂归
耳。”家人悉出视之，举手辞诀，于是飘耸轻越，极睇乃
没，人不了苍黄之意。每春辄以苍狗秋黄犬设祀于
树下。

《幽明录》：宜阳县有女子，姓彭名娥，父母昆弟十馀人
为长沙贼所攻，时娥负器出汲于溪，闻贼至，走还，正
见坞壁已破，不胜其哀，与贼相格，贼缚娥驱出溪边，
将杀之。溪际有大山，石壁高数十丈，娥仰天呼曰：“皇
天有神，不我何罪，而当如此！”因奔走向山，山高开广
数丈，平路如砥，群贼亦逐娥入山，山遂崩合，泯然如
初。贼皆压死，头出山外，娥遂隐不复出。娥所汲器化
为石形，头似鸡。土人号曰“鸡山”，其水为“娥潭。”

《述异记》：晋安郡有一书生谢端，性介洁，不染声色。尝
于海上观涛，得大螺，大如一石米斛割之，中有美女
曰：“予天汉中白水素女，天帝矜卿纯正，令为君作妇。”
端以为妖，呵责遣之，女叹息升云而去。

《原化记》：宋义兴吴戡为县吏，家临荆溪，得白螺，尝自
县归，见饮膳备具，盖螺化妇为治也。戡异之，妇曰：“天
矜君勤小职，敕奉配君勿疑。”县令闻而求妇，戡不与，
令以事虐戡，令曰：“要虾蟆毛鬼臂不获，即加刑，妇为
致焉，令又谬语曰：‘要蜗如斗’。”又引一兽，状如犬，食火，
取火试食，忽焚县宇，后因立祠曰西津庙。

《镇江府志》：“丹阳宣骞母年八十，浴于后湖，化为鼋。骞
兄弟舁归，闭户守之，掘堂作坎，贮水其中。鼋在坎游
戏，迎颈外望。数日后，伺户少开，辄去入远潭。”

《述异记》：贞山在毗陵郡，梁时有村人韩文秀，见一鹿
产一女子在地，遂收养之。及长与凡女有异，遂为女
冠。梁武帝为别立一观，号曰“鹿娘。”后死入棺，武帝致
祭，开棺视之，但闻异香，不见骸骨，盖尸解也。

《虎荟》，梁末始兴人黄干有妹小珠，聘同县人李肃。小
珠共嫂入山采木实，过神庙，而小珠在庙，恋慕不肯
归。及将还，复独走上庙，见人即入草中。干妻来告肃，
肃以为更有他意。肃被县召，将一伴夜还，值风雨，见
庙屋有火，二人向火炙衣，见神床上故衣。少间，闻外
有行声，二人惶怖，入神床屏风后。须臾，见一虎振尾
奋迅，直至火边，自脱爪牙，卷皮置床上，著衣向火坐。
肃看，乃小珠也。肃竟抱小珠共语，不应。明日将归，送
向干家，乃闭置一室，掷生肉则接食之。其母恒看守
之，唯视猪。少日又成虎，村人乃将弓弩上舍，发屋射
杀之。明年有虎暴，百姓白日闭门，太守熊基表以闻
之。

《酉阳杂俎》：长白山西有夫人墓，魏孝昭之世，搜扬天
下才俊，清河崔罗什，弱冠有令望，被征诣州，夜经于
此，忽见朱门粉壁，楼台相望。俄有一青衣出，语什曰：
“女郎须见崔郎。”什恍然下马，入两重门内，有一青衣
通问引前，什曰：“行李之中，忽蒙厚命，素既不叙，无宜
深入。”青衣曰：“女郎，平陵刘府君之妻，侍中吴质之女。
府君先行，故欲相见。”什遂前入，其女在户东立，与什
至温凉室内，就床坐，二婢秉烛，呼一婢令以玉夹膝
置什前。什素有才藻，颇善讽咏，虽疑其非人，亦心好
也。女曰：“比见崔郎，息驾庭树，嘉君吟啸，故欲一叙玉
颜。”什遂问曰：“魏帝与尊公书，称尊公为元城令，然否？”
女曰：“家君为元城之日，妾生之岁。”什乃与论汉、魏事，
悉与《魏史》符合，言多不能备载。什曰：“贵夫刘氏，愿告
其名。”女曰：“狂夫刘孔才之第二子，名瑶，字仲璋。比有
罪被摄，仍去不返。”什乃下床辞出。女曰：“从此十年，当
更相逢。”什遂以玳瑁簪留之。女以指上玉环赠什。什
上马行数十步，回顾乃见一大冢。什届历下，以为不
祥，遂请僧为斋，以环布施。天统末，什为王事所牵，筑
河堤于垣冢，遂于幕下话斯事于济南奚叔布，因下
泣曰：“今岁乃是十年，可如何也？”作罢，什在园中食杏，
唯云：“报女郎信，我”即去，食一杏，未尽而卒。什十二，为
郡功曹，为州里推重。及死，无不伤叹。

《隋书五行志》：“大业四年，雁门宋谷村有妇人生一肉
卵，大如斗，埋之。后数日，所埋处云雾尽合，从地雷震
而上，视之洞穴，失卵所在。”

六年，赵郡李来王家婢产一物，大如卵。

《介休县志》：“刘武周僭逆，据介休，太宗屯兵于介休，粮
饷弗继，又为雨阻。一女馈浊酒脱粟饭，数日饮食不
竭。后粮饷继至，军中无虞。及太宗即位，敕封建庙。”
《云南通志》：“唐初高氏女名谷女年十三，尚不能言，其
兄从军东川，三月不归。谷女一日忽语嫂曰：‘兄缺食，
我往饷之’。家喜其开口，戏应之曰：‘汝将裹饭去’。谷女
果”行，家人笑蹑其后，至盘陀石下，入水洞而去。觅之
不得，众方惊怪未已，谷女忽至，谓家人曰：“一旅之众，

曰：“汝送与兄，取其垢衣来。”谷女如其言，果取垢衣来。
自是送饷，日以为常。谷女常牧一白猪，一日谓家人
曰：“军回矣。”遂骑白猪，化为象，腾空而去。

《离魂记》：“天授三年，清河张镒，因官家于衡州，性简静，
寡知交，无子，有女二人，其长早亡。幼女倩娘，端妍绝
伦。镒甥太原王宙，幼聪悟，美容范，镒常器重之曰：‘他
时当以倩娘妻宙’。后各长成，宙与倩娘常私感想于
寤寐间，家人莫知其状。后有宾祭之，选者求之，镒许
焉。女闻而郁抑，宙亦深怀恚恨，托以当调诣赴京，止”
之不可，遂厚遣之。宙悲恸，决别上船。日暮至江郭。夜
方半，宙不寐，忽闻岸上有人行声甚速。须臾至船，问
之，乃倩娘，跣足步行而至。宙惊喜执手，问其从来。泣
曰：“君厚意如此，寝食相感。今将夺我此志，思将杀身
奉报，是以亡命来奔。”宙非意所望，欣跃特甚。遂匿倩
娘于船中，连夜遁去。倍道兼行至蜀。凡五年，生两子，
与镒绝信。其妻思父母，常涕泣言曰：“吾曩日不能相
负，弃大义而奔，君今已五年，恩慈间阻，覆载之下，胡
颜独存！”宙哀之曰：“将归，无苦也。”遂俱归衡州。既至，宙
独身先至镒家，首谢其事。镒大惊曰：“倩娘疾在闺中
数年，何诡说也？”宙曰：“见在舟中。”镒促使人验之，果见
倩娘颜色怡畅，讯使者曰：“大人安否？”家人异之，疾走
报镒室中。女闻之喜而起，饰装更衣，笑而不语，出与
相迎，翕然合为一体，其衣裳皆重。其家以事不常，秘
之，惟亲戚间有潜知之者。后四十年，夫妻皆丧，二子
并孝廉擢第至丞、尉。

《贵县志》刘三妹者，一善歌之佳人也。余不知其由来。
癸卯清明日，因访友于西山杨氏，路经山谷，惟见春
色撩人，紫绿万状，轻烟薄雾，山突天平。须臾入坳，即
仙女寨。忽闻层峦之上，有声呜呜然，若断若续，响振
林木。四顾无人，青峰满目。远盼山颠，惟二石人偶坐，
心颇异之。呜呼噫嘻，无人有声，声在半天，飘渺云端，
意者其仙籁乎？倾耳细听，随声仰望，或隐或现。遥见
人影三五成群，互歌相答。惟闻呜呜声，而不知其所
歌何调，何奇幻若此乎。时即抵友家，见一叟，童颜鹤
发，仿佛仙状。余揖而问焉，叟曰：“余即子友之叔祖，年
八十八矣。”余因问：“山上之歌声胡为而来也？”叟曰：“此
村中少妇采茶答歌相戏尔。”余曰：“何其音之娇娆耶？”
叟曰：“此地古有歌仙，故乡中所生男妇多善歌。”余曰：
“歌仙为谁，愿叟为我详言之。”叟曰：“余少年时颇学歌，
故详其事，但传本已付祖龙矣。夫仙女三妹，系汉刘
晨之裔，其父尚义，流寓斯土，生三女，长大妹、次二妹
亦善歌，早适有家，而歌不传。至少女三妹，生于唐中
宗神龙之元年，甫七”岁，即好笔墨，慵事针黹，聪明敏
达，时人呼为“女神童。”年十二，能通经传，而善讴歌。父
老奇之，偶指一物索歌，顷刻立就，不失音律。樱桃之
口，不让樊素，真可欺莫愁而压永新。是韩娥之绕梁，
陶姜之黄鹄，皆不足羡也。爰是数百里之能歌者，莫
不闻风而来，迭为唱和。或一日，或二日，即罄腹结舌
而走，而歌仙之名，遂由此盛也。年十五，其父受聘于
林氏，和歌者仍终日填门，无一较胜。至其貌，光彩动
人，见者无不神魂飘荡，但授受之礼甚严，终不可犯。
年十七，将于归，忽朗陵白鹤乡一少年秀才，姓张名
伟。望者闻歌仙之名而慕焉，不辞跋涉，登门叩访，礼
尊宾主，言谈举止，皆以歌为节。乡人敬之。特架一台，
置二人于上，一唱《阳春》，一唱《白雪》，流风激楚，不分高
下，岂仅停云，即星辰亦为之下矣。顿使观听者男妇
不啻数百，环堵重重。于是日夕竟忘寝食，而歌声不
歇，人人艳赏，声振于野，往来杂三妹曰：“此台太低，
人声喧嚣而失韵，致请陟山顶，与君子长歌七日，何
如？”秀才曰：“既蒙不弃，愿步追随。”二人径登山顶，偶坐
而歌，若出金石，声闻于天。至七日望，则见其形而不
闻其声矣。乡人曰：“二人竞歌已久，可请下山。”乃遣数
童登山以请，而童子讶然报曰：“奇哉，奇哉，二人化石
矣。”众皆惊骇，莫不亲诣罗拜乞庇“焉。其所许林氏夫，
闻而疑异，即登山以验，旁立长笑，亦化为石。今山巅
之《石偶》三人者，即当时升仙之遗迹也。故吾乡之善
歌，皆锺二仙之英灵。余得闻自先人，考之故老，始备
详其事，非敢诬也。子当识之。”余喟然叹曰：“异乎叟之
所言也！其真耶？其非真耶？谓其真也，而《书志》不足征
信；谓其非真也，而”石像犹存，遗响跃跃。即此以观，则
知武昌之“望夫石”，宜都之《攘袂峰》，皆此类也。予于斯
益信。兹吾郡司理吴公采风至此，访歌仙之迹，命为
传以纪之。

《朝野佥载》：“景龙中，瀛州进一妇人，身上隐起浮图塔
庙、诸佛形像。按察使进之，授五品，其女妇留内道场。”
逆韦死后，不知去处。

《扬州府志》：“泰州人王冶，居天目山时，有五色鹿产一
女于山左草间，冶闻啼声往视之，见鹿乳焉。冶养于
庵。至七岁，为筑鹿女台居之。冶飞升后，女欲南渡，邑
人饯之横浦云。后百年复来，履江水而去。唐景云二年十一月，忽山鸣，声闻远近。适敕遣天台山女道士
王妙行，行天下名山大川，洞天福地，投金龙玉璧。王
妙行”即鹿女，计其时正百年矣。

《记闻》：“开元二十三年，荆州女子死三日生，自言具见
冥途善恶，国家休咎，鬼王令其传语于人主，荆州以
闻，朝廷骇异，敕给驿骑，令至洛。行至南阳，遂喑不能
言，更无所识。至都，以其妄也，斥归。”

《潇湘录》：天宝中，杨国忠权势渐高，四方贡奉珍宝，莫
不先献之，豪富奢华，朝廷间无敌。忽有妇人自投其
宅请见国忠，阍人拒之。妇人大呼言于阍曰：“我直有
一大事要白杨公，如何阻我？若不令得见杨公，我当
令火发尽焚杨公宅。”阍人惧，遂告国忠。国忠甚惊，遽
召见。妇人见国忠曰：“公为相国，何不知否泰之道耶？
公位极人臣，又联国戚，名动区宇，亦已久矣。奢佚不
节，德义不修，壅塞贤路，谄媚君上，又久矣。略不能效
前朝房、杜之踪迹，以社稷为念，贤愚不别，但纳贿于
门者，爵而禄之，才德之士，伏于林泉，不一顾录，以恩
付兵柄，以爱使民牧噫，欲社稷安而保家族，必不可
也。”国忠大怒，问妇人曰：“汝自何来？何造次触犯宰相，
不惧死耶？”妇人曰：“公自不知有死罪，翻以我为死罪。”
国忠极怒，命左右欲斩之，妇人忽复自灭。国忠惊疑
未久，又复立于前。国忠问曰：“是何妖耶？”妇人曰：“我实
惜高祖、太宗之社稷，将被一匹夫倾覆，公不解为宰
相，虽处辅佐之位，无辅佐之功，公一死小事尔。可痛
者，国自此弱，几不保其宗庙，乱将至矣。胡怒之耶？我
来白于公，胡多事也？我今却退，胡有公也？公胡死也？
民胡灾也？”言讫，笑而出，令人逐之，不见。

《诚斋杂记》：桃源女子吴寸趾，夜恒梦与一书生合，问
其姓氏，曰：“仆瘦腰郎君也。”女意其为休文、昭略入梦
耳，久之若真焉。一日昼寝，书生忽见形入女帐，既合
而去，出户渐小，化作蜂，飞入花丛中，女取养之，自后
恒引蜜蜂至女家甚众，其家竟以作蜜兴富甲里中
寸趾以足小得名，天宝中事也。

《灵怪录》：“郑生者，天宝末应举之京，郑至西郊，日暮投
宿主人，主人问其姓，郑以实对。内忽使婢出云：‘娘子
合是从姑’。”须臾见一老母自堂而下，郑拜见，坐语久
之，问其婚姻，乃其姑有一外孙女在此，姓柳氏，其父
现任淮阴县令，今欲配君子，何如？郑不敢辞，其夕成
礼，极人世之乐，遂居之数月，姑谓郑生，可将妇归柳
家。郑如其言，挈其妻至淮阴，先报柳氏，柳举家惊愕。
柳妻意疑，令有外妇生女。俄顷，家人往视之，乃与家
女无异。既入门，下车冉冉行庭中，内女闻之，笑出视，
相值于庭，两女忽合，遂为一体。令穷其事，乃是妻之
母先亡而嫁外孙女之魂焉。生复寻旧迹，都无所有。
《独异记》：大历中，将作大匠韩晋卿女，适尚衣奉御韦
隐。隐奉使新罗，行及一程，怆然有思，因就寝。乃觉其
妻在帐外，惊问之，答曰：“愍君涉海，愿相随去。”人无知
者。隐即诈左右曰：“欲纳一妓，将侍枕席。”人无怪者。及
归一二年，妻亦随至。隐乃启舅姑首其事，而室中妻
宛存焉。及相近，翕然合体，其从隐者乃魂也。

顾非熊《妙女传》：唐贞元元年五月，宣州旌德县崔氏
婢名妙女，年可十三四，夕汲庭中，忽见一僧，以钖杖
连击三下，惊怖而倒，便言心痛，迷乱莫知。数日，稍间
而吐痢不息。及瘥，不复食，食辄呕吐，唯饵蜀葵花及
盐茶。既而清瘦爽彻，颜色鲜华。方说初昏迷之际，见
一人引至一处，宫殿甚严，悉如释门西方部。其中天”
仙多是妙女之族。言本是题头赖吒天王小女，为泄
天门间事，故谪堕人世，已两生矣。赖吒王姓韦，名宽，
第大，号上尊。夫人姓李，号善伦。东王公是其季父，名
括。第八妙女自称小娘。言父与姻族，寻索至此。前所
见僧打腰上，欲女吐泻脏中秽恶俗气，乃得升天。天
上居处华盛，各有姻戚及奴婢，与人间不殊。所使奴
名群角，婢名金霄凤楼。其前生有一子，名遥见，并依
然相识。昨来之日，于金桥上与儿别，赋诗，惟记两句
曰：手攀桥柱立，泪滴天河满。”时自吟咏，悲不自胜。如
此五六日，一旦忽言上尊及阿母并诸天仙及仆隶
等悉来参谢，即托灵而言曰：小女愚昧，落在人间，久
蒙存恤，相愧无极。其家初甚惊惶，良久乃相与问答。
仙者悉凭之叙言，其上尊语，即是凡夫声，善伦语，即
是妇人声。各变其语如此。或来或往，日月渐久，谈谐
戏谑，一如平人。每来即香气满室。一日妙女吟唱，空
中有片云如席，云中有笙声，声调清锵，举家仰听，感
动精神。妙女讴歌，神色自若，音韵奇妙。其曲名《桑柳
条》，又言阿母适在云中，如此竟日方散。旬时，忽言：家
中二人欲有肿疾，吾代其患之。”数日后，妙女果背上
胁下各染一肿，并大如杯，楚痛异常。经日，其主母见
此痛苦，令求免之，妙女遂冥冥如卧，忽语令添香于
钟楼上，呼天仙忏念，其声清亮，与西方相应。如此移
时，醒悟肿消，须臾平复。后有一婢，卒染病甚困。妙女
曰：我为尔白大郎，请兵救。”女即如睡状，须臾却醒，言

瘥如故，言见兵马形像，如壁画神王，其家小女皆见，
良久乃灭。大将军姓许名光，小将曰陈万。每呼之，驱
使部位甚多，来往如风雨声。更旬时，忽言织女欲嫁，
须往看之。”又睡醒而说，婚嫁礼一如人间。言女名垂
陵子，嫁薛氏，事多不备纪。其家常令妙女绣，忽言欲
暂去，请婢凤楼代绣。如此竟日，便作。凤楼姿容，绣作
巧妙，疾倍常时，而不与人言语，时时俛首笑。久之，言
郤回，即复本态，无凤楼状也。言大郎欲与僧伽和尚
来看，娘子即扫室添香，煎茶待之。须臾遂至，传语问
讯，妙女忽笑曰：大郎何为与上人相扑？”此时举家但
闻床上踏蹴声甚厉，良久乃去。有时言向西方饮去，
回遂吐酒，竟日醉卧。一夕，言将娘子一魂小娘子一
魂游看去。是夕娘子等并梦向一处，与众人游乐。妙
女至天明，便问娘子梦中事，一一皆同。如此月馀，绝
食。忽一日悲咽而言：大郎阿母唤我归，久在世间，恋
慕娘子，不忽舍去。”如此数日，涕泣。又言：“不合与世人
往来，汝意须住，如之奈何？”便向空中辞别，颇郑重，从
此渐无言语。告娘子曰：“某相恋不去，既在人间，还须
饮食，但与某一红衫子，著及泻药。”如言与之，遂渐饮
食。虽时说未来事，皆不应。不知“其婢后复如何。”
《异闻总录》：“元和十二年，寿州小将张弘让娶兵马使
王暹女。淮西用兵方急，令狐通为刺史。弘让妻重疾
累月，每思食。弘让与具，自夏及秋，心终不怠。冬十月，
其妻忽思汤饼，弘让与具之工未竟，遇军中给冬衣，
弘让遂请同志王士征妻为馔，弘让乃去。士征妻馔
熟，就床欲进，忽见弘”让妻自额鼻中分半，一手一股
在床，流血殷席。士征妻惊呼，告营中军人妻。诸邻来
共观之，竞问莫知其繇。其日又非昏暝，二妇素无嫌
怨，遂为吏所录。弘让奔归，及丧所，忽闻空中妇悲泣
云：“某被大家唤将看儿去，君终不见弃，当恳求耳。”先
是，弘让营居后，小圃中有一李树，妇云：“君今速为某
造《四分食，置李树下，君则向树下哀祈，某必得再履
人世也。弘让依言陈馔，恳祈拜之。忽闻空中云：“还汝
新妇。便闻王氏云：“接我以力。弘让如其言接之。俄觉
赫然半尸薄下。弘让抱之，遽闻王氏云：“速合床上半
尸。弘让持半尸到床，尽力合之，无少参差。王氏云：“覆
之以衾，无我问。三日，弘让如其数。三日后闻呻吟，乃
云：“思少𫗴粥，让以饮灌其喉，尽一杯。又云：“且无相问。
七日则泯如旧，但自项及脊彻尻有痕如刀伤，前额
及鼻贯胸腹亦然。一年平复如故。生数子。庞子肃亲
见其事。

《蒲州志》：“州人常志生丑女，貌陋而病狂，身有疮疥，屡
医弗瘳。及笄，无媒妁聘问者。一日出外，以裳蒙其首，
居人畏其裸而避之，遂浴于池。既出，体白如玉，身不
著地，冉冉腾空而去。